གྲོས་ཚོགས་གོང་མའི་ཕྱི་འབྲེལ་ཚོགས་ཆུང་གིས་སྐབས་དེར་སྤེལ་བའི་བསྒྲགས་གཏམ་ནང་།ཆེ་མཐོང་གི་ངོས་འཛིན་དེ་རྒྱ་རི་བློ་གྲོས་རྒྱལ་མཚན་ལགས་ཀྱིས་༧གོང་ས་མཆོག་གི་དམིགས་བསལ་སྐུ་ཚབ་ཀྱི་ལས་འགན་ཁུར་ནས་བོད་མི་དམངས་ཀྱི་ཁྲིམས་མཐུན་ཐོབ་ཐང་དང་མངོན་འདོད་ཆེད་དུ་ཞབས་འདེགས་ཞུས་པར་ངོས་འཛིན་བྱེད་པ་ཞིག་ཡིན་པའི་འགྲེལ་བརྗོད་བྱས་ཡོད།གྲོས་ཆོད་དེ་བཞིན་ཐོག་མར་ལོ་དེའི་སྤྱི་ཟླ་དགུ་པའི་ཚེས་༡༣ཉིན་གྲོས་ཚོགས་གོང་མའི་ཕྱི་འབྲེལ་ཚོགས་ཆུང་གི་གཙོ་འཛིན་དང་ཨ་རིའི་སྲིད་འཛིན་འོས་མི་ཇྷོན་ཁེ་རེས་ཀྱི་གྲོས་ཚོགས་ནང་ངོ་སྤྲོད་ཞུས་ཡོད་པ་དང་།སྐབས་དེར་ཁོང་གིས་བློ་གྲོས་རྒྱ་རི་ཡིས་ལོ་ཆུང་དུས་ནས་བོད་ནང་གི་བཙན་གནོན་གྱི་ལྕགས་རི་བཤིག་ཡོད་ལ།རིམ་བཞིན་ཁོང་ནུས་པ་ལྡན་པའི་བོད་མི་དམངས་ཀྱི་མགྲིན་ཚབ་པ་ཞིག་དང་།༧གོང་ས་ཏཱ་ལའི་བླ་མའི་བློའི་ཐུབ་ཀྱི་སྐུ་ཚབ་གཅིག་ཏུ་གྱུར་ཡོད་ཅེས་དང་།ང་ཚོས་ཁོང་གིས་བོད་མི་དམངས་ཀྱི་རྩ་དོན་མཐོར་འདེགས་བྱས་པ་དང་།ཁོང་ཚོར་མིང་དོན་མཚུངས་པའི་རང་སྐྱོང་ཐོབ་ཐང་ཐོབ་རྒྱུ་དང་འགྲོ་བ་མིའི་ཐོབ་ཐང་།ཆེ་མཐོང་།བོད་ཀྱི་སྐད་ཡིག་དང་རིག་གཞུང་ཆོས་ལུགས་ཀྱི་སྲོལ་རྒྱུན་བཅས་མཐའ་གཅིག་ཏུ་སྲུང་སྐྱོབ་ཡོང་རྒྱུའི་ཆེད་དུ་བྱས་པའི་ལས་དོན་ལ་ངོས་འཛིན་དང་ཆེ་མཐོང་བྱེད་ཀྱི་ཡོད་ཅེས་བརྗོད་ཡོད་པ་རེད།